At engelske ord og begreber sniger sig ind i det danske sprog, er ikke nyt. Men nu advarer en række sprogforskere om, at nordiske universiteter er ved at være så internationaliserede, at det kan skade både uddannelserne og samfundet.

Sprogforsker Anne Holmen har sammen med en række nordiske forskere i perioden 2014-2017 undersøgt forholdene på de nordiske universiteter. Og meldingen er klar: Universiteterne skal lave en sprogpolitik.

»Der foregår en hovedløs internationalisering af universiteterne, hvor alt efterhånden skal foregå på engelsk. Det er nødvendigt at gribe ind, hvis ikke markedskræfterne skal få lov at udkonkurrere de lokale sprog. De studerende uddannes til et arbejdsmarked, der bliver mere internationalt, men man må ikke glemme den centrale rolle, universiteterne også har, nemlig at kommunikere viden forståeligt til det omkringliggende samfund«, siger Anne Holmen.